Superrugby: Dis hoekom tuisveldvoordeel so belangrik isDie kenmerke van ŉ goeie rugbyspan is dat hy tuis en ook weg van die huis af kan wen. Jare lank was dit een van die remskoene van die Suid-Afrikaanse spanne (ook die Springbokspan) en nou lyk dit asof dit vanjaar weer in die Superrugbyreeks aan’ t gebeur is. Dis ŉ kopskuif wat Suid-Afrikaanse spanne ooglopend sukkel om te maak, want hulle word uit hul gemaksone gehaal. Dis hoekom spelers wat oorsee speel, in baie gevalle as beter spelers terugkeer, want hulle leer as individue ander vaardighede aan, om aan te pas en om in alle toestande te speel. Maar in spanverband? Die Lions het vroeg in die seisoen ŉ byna onaanvegbare voorsprong opgehou, al het hulle die derde opeenvolgende keer in Argentinië teen die Jaguares verloor. Maar toe kry hulle ook drie keer slae op die Australasiese toer: Saterdag met 39-27 teen die Highlanders in Dunedin en ook vroeër teen die Hurricanes en Reds. Nou het hulle die agterdeur vir die drie ander Suid-Afrikaanse spanne en die Jaguares oopgehou om saam met hulle in die wedloop te bly. Die Lions is steeds voor (31 punte ná 12 wedstryde) maar die Jaguares, Bulls en Sharks (al drie 24 punte) begin al hoe nader kruip, met die Stormers (23) nog nie heeltemal uit die wedloop nie. ♦ Dit het nietemin Saterdagaand op Nuweland gelyk of die afrigter, Robbie Fleck, op moedverloor se vlakte is nadat die Chiefs met 15-9 gewen het. Om darem geen drie op jou tuisveld te kon druk teen ŉ span wat vanjaar reeds 27 drieë deurgelaat het nie, is genoeg om jou gryshare te gee, waarvan Fleckie reeds ŉ oormaat het. ♦ Die Lions is steeds in die binnebaan in die Suid-Afrikaanse groep en Saterdag speel hulle op Ellispark teen die Brumbies. Klop hulle die Brumbies, is alles byna weer klopdisselboom en sal die Lions eerste in die Suid-Afrikaanse afdeling wees wanneer daar ŉ ruskans in Junie geneem word wanneer die Bokke in vier toetse speel. ♦ Die Bulls is ná hul oorwinning van 39-33 oor die Sharks weer tweede op die Suid-Afrikaanse puntelys. Jonk, voortvarend, vol plofkrag en met baie ondernemingsgees. Maar nou reis hulle na Buenos Aires waar die Jaguares op hulle wag. Die einste Jaguares wat ál vier hul wedstryde op die Australasiese toer gewen het, insluitende twee oorwinnings in Nieu-Seeland. Almal weet dat die Bulls in ŉ boufase is, en dat die afrigter, John Mitchell, die denkprosesse en spelpatroon verander het. Dit het die Jaguares drie jaar geneem om ŉ soortgelyke skans af te breek. ♦ Die Sharks bly ŉ raaisel. Vooraf is daar voorspel dat hulle (op papier) die beste van die Suid-Afrikaanse spanne sou vaar. Maar hulle is onbestendig. Hulle het die vermoë om enige span te klop, maar neig ook om teen enige span te verloor. Saterdag op Kingspark wag die Chiefs op hulle. Wen die Sharks, is hul paadjie weer redelik oop. Verloor hulle, gaan daar lang trane op Kingspark se buitevelde gehuil word, en dis nie oor die tjoppies wat verbrand is nie. ♦ Die Stormers reis na Hongkong om die Sunwolves te pak. Ja, die Sunwolves wat Saterdag in Tokio die Reds met 63-28 afgeransel het. Het die afrigter, Jamie Joseph, dit oplaas reggekry om die regte balans tussen ŉ rits oorsese spelers en ŉ paar Japanners te vind? ♦ In die Australiese derby het die Rebels die Brumbies met 27-24 geklop en die Waratahs het byna met die Crusaders afgereken en met 29-31 verloor.